Číž, Miroslav, poslanec Európskeho parlamentu (2020-07-07):
Ďakujem za slovo, pán predsedajúci. Vážené kolegyne, kolegovia, dovoľte aj mne poďakovať za príležitosť, že môžme vystúpiť v našom parlamente pri tak dôležitej príležitosti, ako je naozaj post COVID-ová doba, ak by som to tak povedal. A pokus riešiť obrovské prepady v hospodárskych výsledkoch jednotlivých krajín, samozrejme, veľmi silnými dopadmi sociálnymi, ktoré majú veľký vplyv na hospodársky život. Nepochybne Európska únia bola vystavená veľkému tlaku a aj kritike vo vzťahu povedzme že k pandemickému konaniu v prvom období a nie vždy sa nám darilo vnímať reálie, že teda kompetenčné otázky, ktoré sú spojené v Európskej únii a vzhľadom aj na veľmi zložité rozhodovanie, keďže Európsku úniu predsa len Európska rada riadi rovnako ako Európsky parlament a, samozrejme, aj Európska komisia, hľadať jednoduché riešenia ide veľmi ťažko. V každom prípade myslím si, že to, čo sa pripravuje je na jednej strane grandiózne, lebo je obrovskou príležitosťou pre revitalizáciu hospodárskych životov. Dokonca hovorí sa teda o formách, formách obnovy a nielen hospodárskej, ale, samozrejme, aj možno do istej miery spoločenskej a v danom prípade, samozrejme, diskusie, ktorej sme boli účastní v rámci Európskeho parlamentu, jednoznačne naznačujú, že schválený program pomoci, ktoré majú smerovať k členským krajinám, môže mať v realizačnej praxi veľké problémy. Nepochybne už viacerí kolegovia upozornili na to, že už teraz pri štandardných formách obstarávania, resp. iných potrieb, ktoré sú potrebné pre uskutočňovanie hospodárskych operácií, máme obrovské problémy, a ak teraz chceme pracovať s dvojnásobnými sumami v najbližšom období, tak sa ukazuje, že je celý rad vecí, o ktorých treba rozprávať, a jedna z nich je, ale, a to mi dovoľte povedať, je otázka politického prostredia, v ktorom sa to bude odohrávať. Ak je súčasťou našej krajiny a, ale, bohužiaľ, je to prakticky všade, kde som mal možnosť vidieť, ako vyzerá politický život. Základnou metódou politického zápasu – konfrontácia, odoberá obrovské množstvo energie, veľmi výrazne znižuje schopnosť prijímať optimálne rozhodnutia. Prakticky nikto nejde do hospodárskeho rizika, lebo v takom prípade okamžite nastávajú obrovské odsudky a dokonca ešte teda v, za istej atmosféry a pri radikalizácii názorov, aj k ohroze... ohrozeniu aj základných osobných záujmov. Takže ja si myslím, že je veľmi dôležité, aj tento apel myslím má význam na to, aby sme predsa len zvažovali, že aj konsenzualita má svoj význam. Osobne si dokonca myslím, že v tejto atmosfére by bolo dobré, keby sa stretli všetci dovia…, všetci predsedovia politických strán a dohodli sa na tento čas. Predovšetkým aj obdobie jedného roka, keď sa vytvorí základný rámec užívania finančných prostriedkov. Ja si myslím, že pri štandardnom riadení, ak budeme vychádzať iba z doterajších možností výkonnej moci, my jednoducho tieto úlohy nezvládneme. Nezvládneme ich. Čiže pokiaľ, samozrejme, budeme hľadať programové vyjadrenie pre prvé obdobie, pre prvý rok, pre ten jeden, jeden a pol miliardy, to ešte pôjde, ale som osobne presvedčený, že bolo by veľmi dôležité aktivizovať všetky ostatné prvky politického systému a dramaticky viacej začať využívať vedecký potenciál našej krajiny – Akadémiu vied. Jednotlivé ústavy, ktoré pracujú, ktoré, ktoré prognozujú rôzne typy aktivít. Samozrejme, potom treba zvažovať aplikované momenty, ktoré súvisia s tým, aké máme reálne kapacity na to, ako užiť zverené finančné prostriedky. Po ďalšie, zostáva ďalšia kardiálna otázka, o ktorej nikto nehovorí, a to je otázka taká, že ak je pravda, že až 80 % HDP robia nadnárodné spoločnosti, akým spôsobom majú smerovať tieto prostriedky? Máme chápať obnovu Slovenska aj tým, že podporujeme aj nadnárodné spoločnosti pôsobiace u nás? To znamená aj prostriedky na vedu a výskum pôjdu napríklad aj do Volkswagenu? A keď, kam ich ideme smerovať, ako ideme smerovať? Samozrejme, nejde mi o žiadne formy niečoho, aby sme diskriminovali toho a onoho, ide mi len o to, že o týchto veciach by mala prebehnúť širšia diskusia. Ja verím kolektívnemu rozumu a som presvedčený, že keby sme vtiahli do takejto diskusie, ktorú treba iniciovať z politického prostredia, predovšetkým s Akadémiou vied, ale aj s ďalšími významnými prvkami, zamestnávateľskými zväzmi. Všímate si, ste zaregistrovali napríklad stanovisko nášho najväčšieho zamestnávateľského zväzu, ktorý upozorňuje na, na riziká, že ide až o 750 mld. euro, že síce sa začnú splácať v roku 2028, ale nesieme záväzky aj za krajiny, ktoré nebudú splácať a že do istej miery môžme našu budúcnosť za... za... za... zaviazať až do roku ´58, 2058. To sú vážne momenty, ktoré nás nemajú odstrašovať ani v žiadnom prípade nechcem spochybniť možnosť, len chcem tým povedať, že my musíme veľmi významne pracovať na tom, aby efek..., aby prostriedky, ktoré budeme vkladať do nášho, hospodárskej a sociálnej sféry, aby boli čo najobjektívnejšie využité. Ak to neurobíme vtedy, potom môžme a tie riziká tu sú. Takže za týchto okolností pre výkonnú moc vzniká veľmi osobitná situácia. Máme obdobie leta, máme obdobie COVID-u, ale obávam sa, ak nepodarí, ak sa nám nepodarí priam štatáriová aktivizácia všetkých zložiek výkonnej moci zásadným spôsobom, ale aj hospodárskych subjektov, ktoré teraz pôsobia, kde treba okamžite začať robiť po prijatí základného plánu fungovania aj mediálnu a inú kampaň a zásadným spôsobom aktivizovať všetko, čo sa len dá na to, aby sme vedeli tie peniaze aspoň v primeranej časti reálne užiť. Hovorím, to obdobie je relatívne dlhé, máme v ten prvý, jeden a pol roka, teoreticky sa dá zvládnuť a buď si pre to ďalšie obdobie vytvoríme efektívne prostredie, dokážeme aktivizovať celú spoločnosť, tak iba za tých okolností môžme byť úspešní. No a úplne k poslednej sfére, naozaj mám tú česť byť tieňovým spravodajcom u nás pre pomoc pre malé a stredné podniky, je to nesmierne zložité. Veľmi ťažko sa v neoliberálnom prostredí hľadá pomoc pre malé a stredné podniky, kde však formálne má byť konkurencia, súťaž a tak ďalej. Nevytvárať, neochraňovať nikoho, trh a ruka trhu všetko vyrieši. Je to veľký problém. Budeme musieť ísť do regulačných opatrení, ale hľadať zas mechanizmy pre tú obrovskú rozdielnu formu malých a stredných podnikov v celej Európe, kde dramaticky inak to vyzerá, povedzme si, v Bulharsku a povedzme že vo Francúzsku, že tá univerza... univerzalizácia pravidiel je hrozbou. Samozrejme, máme nejaké inštrumenty, ktoré sú na to, ktoré majú identifikovať potreby v jednotlivých krajinách, ale je nesmierne dôležité, aby sme našli predpovede a aby sme aj my v parlamente mohli hájiť potreby, ktoré identifikujeme pre našu krajinu, ale tie musia byť dobré. Musia byť konkurencieschopné, a preto je dôležité konsenzuálne, zmysluplné politické prostredie, v rámci ktorého môžme byť úspešní. Veľmi pekne vám ďakujem za pozornosť. (Potlesk.)